FI Euroopan unionin virallinen lehti C 278/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 278/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”JIHOČESKÁ NIVA”

EY nro: CZ/PGI/005/0405/20.10.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion vastaava osasto:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6-Bubeneč Puhelin: (420) 220 383 111 Faksi: (420) 224 324 718 Sähköposti: posta@upv.cz

2. Ryhmittymä:

Nimi: MADETA a.s. Osoite: Rudolfovská 246/83 CZ-37050 České Budějovice Puhelin: (420) 389 136 111 Faksi: (420) 387 411 944 Sähköposti: info@madeta.cz





Tuotantopaikka: MADETA a.s., závod Český Krumlov, Česká republika Puhelin: (420) 380 779 111 Faksi: (420) 380 711 485 Kokoonpano: Tuottaja/jalostaja ( X ) muu ( )

Hakemus koskee asetuksen (EY) N:o 510/2006 5 artiklan 1 kohdassa tarkoitettua poikkeusta, koska alueella toimii vain yksi tuottaja. Komission asetuksen (EY) N:o 1898/2006 2 artiklan vaatimukset täyttyvät.

3. Tuotelaji:

Luokka 1.3: Juusto

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Jihočeská Niva”

4.2 Kuvaus: Perusraaka-aine: Tämän luonnollisen homejuuston tuotannossa käytetään käsiteltyä lehmänmaitoa. Tuotannossa käytetään yksinomaan määritellyltä alueelta saatavaa maitoa.

Ulkonäkö: Tämän kiekonmuotoisen juuston halkaisija on 180–200 mm ja korkeus noin 10 cm (paino noin 2,8 kg). Juuston luontaisia piirteitä ovat kuoressa olevat pesu- tai raaputusjäljet, juuston läpi kasvava sinivihreä home ja pinnan osittainen vahamaisuus. Pinnan väri vaihtelee kermamaisesta vaaleanruskeaan.

Sisäosa: Sisältä juuston väritys vaihtelee kermanvaaleasta voinväriseen, ja home muodostaa sisälle säännöllisen sinivihreän marmoroinnin. Juustossa on myös selkeitä reikiä.

Juuston koostumus: Pehmeä, mureneva, tasaisesti kypsynyt; ei saa sisältää tuntematonta hometta.

Maku, aromi: Suolainen, kirpeä, aromaattinen, terävä loppumaku, Penicillium roqueforti -homeviljelmän ominaismaku.

Muoto, jossa tuote saatetaan markkinoille: Edellä mainitun kiekonmuotoisen muodon lisäksi (paino noin 2,8 kg) juustoa pidetään kaupan myös puoliympyrän muotoisena (paino noin 1,2 kg) ja paloina, jotka painavat 115 g tai 220 g.

Fysikaaliset ja kemialliset vaatimukset:

Kuiva-ainepitoisuus: 52 %

— kuiva-ainepitoisuuden sallittu negatiivinen poikkeama: – 1

— kuiva-ainepitoisuuden positiivinen poikkeama ei ole virhe

Kuiva-aineen rasvapitoisuus: 50 %

— kuiva-aineen rasvapitoisuuden sallittu vaihteluväli: 50 %–< 55 %

Suolapitoisuus: 3–5,5 %

Mikrobiologiset ominaisuudet: Juusto sisältää Penicillium roqueforti -homeviljelmän, joka on kantaa PY tai PV, CB tai PR1 (kantaan PR4 asti). Muiden mikrobiologisten vaatimusten suhteen juusto täyttää elintarvikkeiden turvallisuutta ja valmistusprosessin hygieniaa koskevat vakiokriteerit.

Pakkaaminen: Pakkaus on puhdas ja yhtenäinen, kattaa koko pinnan ja sisältää asianmukaiset merkinnät.

4.3 Maantieteellinen alue: Maantieteellinen alue on Etelä-Böömi, jonka rajat määritellään Tšekin valtion alueellisesta jakautumisesta annetussa laissa N:o 36/1960 Coll., sellaisena kuin se on viimeksi muutettuna.

4.4 Alkuperätodisteet: Vakiotestien lisäksi kaikki maitotoimitukset tarkastetaan myös sen varmistamiseksi, etteivät ne sisällä residuaalisia estoaineita. Yksittäiset erät säilyvät merkittyinä koko kypsytys- ja pakkausprosessin ajan. Kullekin erälle tehdään laboratoriotestejä läpi koko prosessin aina itse maidosta jakeluvalmiiseen juustoon (tuotannon aikaiset ja lopputarkastukset). Kaikista tehdyistä tarkastuksista pidetään asianmukaisesti kirjaa.

Maidon toimittajista ja lopputuotteiden ostajista pidetään keskusrekisteriä.

Kaikkien tuotantoprosessiin sisällytettävien raaka-aineiden on vastattava raaka-aineen toimittajan laatimaa eritelmää. Eritelmät pidetään ajan tasalla. Raaka-aineen toimittajien on annettava juuston tuottajalle ilmoitus siitä, ettei muuntogeenisiä organismeja ole käytetty, ja ilmoitus raaka-aineessa olevista allergeeneista.

Pakkausmateriaali sopii elintarvikekäyttöön.

Jihočeská Niva -sinihomejuuston tuotantoa ohjataan HACCP-järjestelmällä, ja sitä valvotaan hyvää hygieniaa ja hyviä tuotantotapoja koskevassa ohjeistossa määrätyllä järjestelmällä. Kaikista testeistä pidetään kirjaa (laboratoriopäiväkirjat, tekninen kirjanpito, sähköisen LAB-järjestelmän kirjanpito ja testikirjanpito).

Lopputuotteen on täytettävä asianomaiset hygieniasäännökset.

Valvontaviranomaisena toimii Krajská veterinární správa (Etelä-Böömin alueellinen eläinlääkintäviranomainen), joka valvoo jatkuvasti tuotantotoimintaa ja eritelmien noudattamista.

Pakkauksessa ilmoitetaan muiden tietojen ohella tuottajaa koskevat tiedot eli yrityksen nimi ja osoite.

4.5 Tuotantomenetelmä: Käsitelty lehmänmaito, jonka rasvapitoisuus on 3,45 %, kaadetaan juustokattilaan ja joukkoon lisätään yleisesti käytettyjä viljelmiä, jotka varmistavat juuston hyvän hapatuksen koko valmistus- ja kypsytysprosessin ajan. Jihočeská Niva -juuston ominaismaku johtuu Penicillium roqueforti -homeviljelmästä (ks. jakso 4.2), jota on käytetty jo vuosikymmenien ajan (kanta on yleisesti saatavilla elintarviketeollisuuden käyttöön). Kun juoksute on lisätty ja maito juustoutunut, juustorakeet kaadetaan rengasmaisiin muotteihin. Hera valutetaan pois ja mikroflooraviljelmää kasvatetaan rajoitetussa lämpötilassa. Juusto suolataan kahdessa vaiheessa: ensinnäkin suolavedessä ja sen jälkeen hieromalla juustoa isorakeisella suolalla. Aiemmin kypsytys tapahtui luonnon kypsytyskellareissa, jotka oli koverrettu kalkkikivikallioon. Sinihomejuuston tuotannon lisääntymisen vuoksi vuonna 2005 rakennettiin ilmastoidut kypsytyskellarit, jotka on varustettu lämpö- ja kosteussäätimin. Juustoa kypsytetään kellarissa vähintään neljä viikkoa. Kypsän juuston pinta pestään tai raaputetaan puhtaaksi, ja juusto pakataan alumiinifolioon tai erityiseen happea läpäisevän kääreeseen. Osa tuotannosta jaetaan paloiksi ja pakataan muovirasioihin, joita peittää painatettu muovikääre. Pakkauksen on oltava vahingoittumaton, puhdas ja asianmukaisesti merkitty.

Sinihomejuuston bioteknologisen luonteen vuoksi juusto on pakattava suoraan tuotantopaikalla. Näin taataan tuotteen laatu, hygienia ja puhtaus ja estetään se, että juustoa pidettäisiin virheellisesti jonakin muuna, toisella alueella tuotettuna juustona. Samalla tuotteen jäljitettävyys paranee.

4.6 Yhteys maantieteelliseen alkuperään: Jihočeská Niva -sinihomejuustoa on tuotettu Český Krumlovin tuotantolaitoksessa samalla tuotantomenetelmällä vuodesta 1951. Juusto on saanut nimensä Šumavan niityistä ja laitumista, joilta tärkein ainesosa eli lehmänmaito tulee. Maito tulee Český Krumlovin tuotantolaitokseen Etelä-Böömistä, erityisesti Šumavan alarinteiltä. Alue on yksi vähiten saastuneista. Laidunmaat sijaitsevat Novohradské Horyn, Blanský lesin ja Šumavan suojelluilla alueilla, ja alueen ainutlaatuisella kasvistolla on myönteinen vaikutus maidon makuun.

Laitumilla kasvaa alueelle luonteenomaista, hyvin monenlaista kasvistoa. Alueelle ovat luonteenomaisia lyhytvartiset kasvit (jäkki, nata jne.), joiden lajikevalikoima on runsas, sekä tietyt harvinaiset lajikkeet. Yhtenä erityisenä kotoperäisenä kasvina voidaan mainita Phyteuma nigrum. Muita erityisyyksiä ovat muun muassa Gentiana pannonica, Ligusticum mutellina, Arnica montana, Gentianella praecox subsp. Bohemica ja tietyntyyppiset maan pinnalla elävät kämmekkäkasvit. Maasto on monimuotoista ja jylhää, ja luonto hyvin puhdasta, erityisesti Český Krumlovin alueella ja Šumavan alarinteillä (julistettiin UNESCOn biosfäärialueeksi vuonna 1990). Todisteena sitä, että Etelä-Böömin luonnonympäristö on hyvin arvokasta, useita maisemia on julistettu virallisesti suojelluiksi, ja kaksi niistä on UNESCOn suojeluksessa.

Paikallisille ihmisille on kertynyt sukupolvien ajan kokemusta tämän sinihomejuuston valmistuksesta, ja tällä on luonnollisesti myös ollut huomattava vaikutus Jihočeská Niva -juuston laatuun ja ominaisuuksiin.

Suuri yleisö ja maitotalousalan asiantuntijat Tšekissä arvostavat Jihočeská Niva -sinihomejuuston hyvin korkealle.

Monien vuosien ajan Jihočeská Niva on luokiteltu parhaimpien homejuustojen joukkoon kansallisissa juustoalan näyttelyissä (asiantuntijatuomareiden arvioimana):

vuonna 1999 — 2. palkinto,

vuonna 2000 — 2. palkinto,

vuonna 2002 — 3. palkinto,

vuonna 2004 — 3. palkinto,

vuonna 2005 — 1. palkinto,

vuonna 2007 — 1. palkinto.

Myös maallikot arvostavat Jihočeská Niva -juuston korkealle.

Myyntiluvut osoittavat myös, kuinka suosittua Jihočeská Niva on sinihomejuustojen kuluttajien keskuudessa. Valmistajan kirjanpidosta käy selvästi ilmi, että myyntiluvut eivät ole laskussa:

vuonna 2003 myyntiin 2 341 884 kg,

vuonna 2004 myyntiin 2 256 793 kg,

vuonna 2005 myyntiin 2 386 668 kg,

vuonna 2006 myyntiin 2 568 764 kg.

Myyntiluvut osoittavat tuotteen vakaan suosion kuluttajien parissa Tšekissä.

Tämä käy ilmi myös siitä, että Jihočeská Niva esitellään yhtenä tyypillisenä paikallisena tuotteena eräässä Etelä-Böömistä kertovassa mainosfilmissä.

4.7 Tarkastuslaitos:

Nimi: Krajská veterinární správa pro Jihočeský kraj Osoite: Inspektorát Český Krumlov Domoradice 126 CZ-381 25 Český Krumlov Puhelin: (420) 380 711 333, (420) 380 711 941 Faksi: (420) 380 711 759 Sähköposti: insp.cesky-krumlov.kvsc@svscr.cz

4.8 Merkinnät: —

(1) EUVL L 93, 31.3.2006, s. 12.